Napoleonas (2023 filmas)

Napoleonas () – 2023 m. JAV ir Jungtinės Karalystės epinė istorinė drama, kurią režisavo ir prodiusavo Ridley Scott, o scenarijų parašė David Scarpa. Filmas paremtas tikra Napoleono Bonaparto istorija, kurioje pirmiausia vaizduojamas Prancūzijos lyderio iškilimas į valdžią ir jo santykiai su imperatoriene Žozefina. Jame Napoleoną ir Žozefiną vaidina Joaquin Phoenix ir Vanessa Kirby, antraplanį vaidmenį atlieka Tahar Rahim.

Filmą Jungtinėse Amerikos Valstijose ir Jungtinėje Karalystėje 2023 m. lapkričio 22 d. išleido kompanija „Sony Pictures“. Vėliau filmas buvo išleistas transliuoti per „Apple TV+“.

Jis visame pasaulyje uždirbo 220 mln. dolerių ir sulaukė nevienareikšmiškų kritikų vertinimų: buvo giriamos mūšio scenos ir vaidyba, tačiau filmas kritikuojamas dėl istorinių netikslumų. Prancūzų kritikų atsiliepimai buvo daugiausia neigiami.

 Siužetas 
Filme Napoleono iškilimas į valdžią vaizduojamas per jo priklausomybę sukeliančių ir permainingų santykių su imperatoriene Žozefina prizmę.

 Vaidmenys 
 Aktorius – veikėjas

 Joaquin Phoenix – Napoléon Bonaparte
 Vanessa Kirby – Joséphine de Beauharnais
 Tahar Rahim – Paul Barras
 Ben Miles – Caulaincourt 
 Ludivine Sagnier – Theresa Cabarrus
 Matthew Needham – Lucien Bonaparte
 Youssef Kerkour – Marshal Davout
 Phil Cornwell – Charles-Henri Sanson
 Édouard Philipponnat – Alexander I
 Ian McNeice – Louis XVIII
 Paul Rhys – Talleyrand
 Catherine Walker – Marie-Antoinette
 Gavin Spokes – Moulin
 John Hollingworth – Marshal Ney
 Mark Bonnar – Jean-Andoche Junot
 Anna Mawn – Marie-Louise
 Davide Tucci – Lazare Hoche
 Sam Crane – Jacques-Louis David
 Scott Handy – Marshal Berthier

 Filmo gamyba 
 Kūrimas 
2020 m. spalio 14 d., tą pačią dieną, kai baigėsi filmo „Paskutinė dvikova“ filmavimo darbai, Ridley Scott paskelbė, kad „Kitbag“ yra kitas jo „20th Century Studios“ projektas, kurį jis režisuos ir prodiusuos pagal scenarijų, parašytą R. Scott filmo „Visi pasaulio pinigai“ bendradarbio David Scarpa. Filmo pavadinimas kilo iš posakio: „Kiekvieno kareivio daiktamaišyje slepiasi generolo lazda“. Buvo pranešta, kad Joaquin Phoenix vaidins prancūzų generolą ir imperatorių Napoleoną, ir taip vėl dirbs su režisieriumi po 2000 m. filmo „Gladiatorius“. Tačiau dėl nežinomų priežasčių projektas tapo prieinamas kitoms didžiosioms studijoms. 2021 m. sausį „Apple Studios“ paskelbė apie savo įsipareigojimą finansuoti ir prodiusuoti filmą, o filmavimas numatytas 2022 m. Jungtinėje Karalystėje. „Napoleonas mane visada žavėjo. Jis atsirado iš niekur ir viską užvaldė, tačiau visą tą laiką kariavo romantišką karą su savo neištikima žmona Žozefina. Jis užkariavo pasaulį, kad bandytų laimėti jos meilę, o kai nepavyko, užkariavo ją, kad ją sunaikintų, ir taip sunaikino save.“ – pareiškė Ridley Scott.kairėje|miniatiūra|Plačiai pripažintas filmo režisierius Ridley Scott.|185x185pxPranešama, kad „Paskutinės dvikovos“ aktorė Jodie Comer buvo pirmasis R. Scott pasirinkimas vaidinti imperatorienę Žozefiną. Ji pradėjo derybas dėl vaidmens 2021 m. kovą, o rugsėjį patvirtino, kad ją vaidins, ir sakė: „Aš iš karto pasinaudojau galimybe vėl dirbti su Ridley Scott ir jo komanda, taip pat idėja dirbti su Joaquin Phoenix, kuriuo labai žaviuosi... Labai džiaugiuosi galėdama pasinerti į tą pasaulį.“ Lapkritį ji sakė, kad jos vaidmuo „bus dar vienas didžiulis iššūkis, bet man patinka periodinės dramos, kuriose vyksta tokia transformacija. Net ir dabar, kai atlieku filmo kostiumų ir plaukų bandymus, tai taip jaudina, nes tampa daug lengviau išeiti iš savęs ir įsikūnyti į kitą žmogų.“ Tą patį mėnesį buvo patvirtinta, kad filme vaidins Youssef Kerkour. 2022 m. sausio 4 d. J. Comer atskleidė, kad pasitraukė iš filmo dėl COVID-19 pandemijos sukeltų tvarkaraščio pakeitimų. Vėliau tą pačią dieną paskelbta, kad ją pakeis Vanessa Kirby. 2022 m. sausio 18 d. prodiuseris Kevin J. Walsh pranešė, kad filmas pervadintas „Napoleonu“. Vasario mėnesį aktorių gretas papildė Tahar Rahim.

 Filmavimas 
Išankstinė filmo gamyba prasidėjo 2022 m. vasarį. Priešingai nei kitame filme apie Napoleoną „Vaterlo“ (1970 m.), kuriame pagrindinis dėmesys sutelktas į vieną mūšį, šiame filme siekta atkurti šeši pagrindiniai mūšiai. „Napoleonas“ buvo filmuojamas darbiniu pavadinimu „Marengo“ – nuoroda į Marengo mūšį (1800 m.). Filmavimas vyko 2022 m. kovo mėn. Linkolne, Anglijoje. Pranešama, kad filmo komanda savaitę ruošė Linkolno katedrą, kuri atstojo Paryžiaus Dievo Motinos katedrą. Kovo 17 ir 18 d. katedroje vyko filmavimo darbai.

Filmavimas taip pat vyko įvairiose Anglijos vietovėse Bakingamšyre, Oksfordšyre, Rytų ir Vakarų Sasekse, Keteringe ir Grinviče. Be to, nuo 2022 m. gegužės mėn. tris savaites buvo filmuojama Maltoje. Rikasolio fortas Kalkaroje buvo paverstas 1793 m. Tulono apgulties vieta, kurioje Napoleonas pasiekė pirmąją pergalę.

 Nuorodos 




 Išnašos 

Kategorija:2023 filmai
Kategorija:JAV filmai
Kategorija:Jungtinės Karalystės filmai
Kategorija:Istoriniai filmai
Kategorija:Kariniai filmai
Kategorija:Filmai apie Napoleono karus
Kategorija:Ridley Scott filmai
Kategorija:Epiniai filmai